กรุงเทพมหานครและปริมณฑล ปริมาณค่าฝุ่นละออง PM 2.5 ลดลง หลังปฏิบัติการขึ้นบนทำฝนเทียมช่วยบรรเทาฝุ่นละอองได้หลายพื้นที่ คาด พรุ่งนี้ไม่มีฝน
สถานีตรวจวัดคุณภาพอากาศ กรมควบคุมมลพิษ (คพ.) ได้ตรวจวัดสถานการณ์ค่าฝุ่นละอองขนาดเล็ก PM 2.5 พื้นที่กรุงเทพมหานครและปริมณฑลวันนี้ (17 ม.ค.62) ภาพรวมคุณภาพอากาศอยู่ในระดับคุณภาพปานกลางถึงเริ่มมีผลกระทบต่อสุขภาพ โดยสารมลพิษทางอากาศที่ตรวจพบเกินมาตรฐาน คือ ฝุ่นละออง ขนาดไม่เกิน 2.5 ไมครอน (PM 2.5) ตรวจพบค่าระหว่าง 41 - 76 ไมโครกรัมต่อลูกบาศก์เมตร ซึ่งปริมาณฝุ่นละอองลดลงในหลายพื้นที่ หลังจากเมื่อวานนี้ปฏิบัติการขึ้นบนทำฝนเทียมช่วยบรรเทาฝุ่นละอองได้หลายพื้นที่ เนื่องจากอากาศลอยตัวไม่ดี สงบในช่วงเช้า สภาพอากาศปิด มีหมอกในตอนเช้าระดับต่ำๆ และไม่มีฝน ส่งผลให้เกินมาตรฐานอยู่บริเวณริมถนนกาญจนาภิเษก เขตบางขุนเทียน , ริมถนนลาดพร้าว เขตวังทองหลาง , ริมถนนดินแดง เขตดินแดง , แขวงพลับพลา เขตวังทองหลาง , ต.นครปฐม อ.เมืองนครปฐม จ.นครปฐม , ต.บางกรวย อ.บางกรวย จ.นนทบุรี , ต.ทรงคนอง อ.พระประแดง จ.สมุทรปราการ , ต.อ้อมน้อย อ.กระทุ่มแบน จ.สมุทรสาคร และ ริมถนนคู่ขนานพระราม 2 อ.เมือง จ.สมุทรสาคร         ขณะที่ค่าฝุ่นละอองขนาดไม่เกิน 10 ไมครอน (PM 10) อยู่ในเกณฑ์มาตรฐานไม่กระทบสุขภาพประชาชน ทั้งนี้คาดการณ์ว่า คุณภาพอากาศในวันพรุ่งนี้ (18 ม.ค.62) จะอยู่ในระดับปานกลาง และจากการคาดการณ์ของกรมอุตุนิยมวิทยาพื้นที่กรุงเทพมหานครและปริมณฑลจะยังไม่มีฝนตกในพื้นที่        สำหรับประชาชนที่อยู่ในพื้นที่ที่คุณภาพอากาศอยู่ในระดับเริ่มมีผลกระทบต่อสุขภาพควรหลีกเลี่ยงหรือลดเวลาการทำกิจกรรมกลางแจ้ง หากหลีกเลี่ยงไม่ได้ควรสวมใส่หน้ากากอนามัยขณะอยู่กลางแจ้ง ที่สำคัญขอความร่วมมือประชาชนลดการใช้รถยนต์ส่วนบุคคล งดการเผาในที่โล่งทุกประเภท และขอความร่วมมือผู้ประกอบการรถโดยสารและรถขนส่งงดใช้รถยนต์ที่มีควันดำอย่างเด็ดขาด โดยประชาชนสามารถติดตามสถานการณ์คุณภาพอากาศแบบ Realtime ได้ทางแอพพลิเคชั่นและเว็ปไซต์ air4thai